2 ปัจจัยความเสี่ยง

บริษัทฯ ดำเนินธุรกิจพัฒนาที่ดินและสร้างโรงงานสำเร็จรูปขนาด SME เพื่อขายและหรือให้เช่าใน
นิคมอุตสาหกรรม ทีเอฟดี และนิคมอุตสาหกรรมอื่นด้วย นอกจากนี้บริษัทฯ
สร้างอาคารชุดพักอาศัยเพื่อขาย และให้บริการบริหารอาคารสำนักงาน
และบริหารทรัพย์สินในกองทุนรวมอสังหาริมทรัพย์รายหนึ่ง
ซึ่งปัจจัยความเสี่ยงที่อาจส่งผลกระทบต่อการดำเนินงานของบริษัทฯ มีดังนี้คือ

  สภาวะเศรษฐกิจโลก

ปัญหาเศรษฐกิจโลกที่เกิดขึ้นในช่วงรอบปีที่ผ่านมา คือวิกฤตหนี้ในประเทศกลุ่มสหภาพยุโรป
ที่มีการคาดการณ์ว่าเศรษฐกิจในภูมิภาคจะหดตัวเล็กน้อย
ปัญหานี้มีผลทำให้การเติบโตทางเศรษฐกิจของยุโรปชะลอตัวลง
ภัยธรรมชาติจากการเกิดแผ่นดินไหวและสึนามิที่ประเทศญี่ปุ่น
ก่อให้เกิดผลกระทบต่อเศรษฐกิจโดยรวมของโลก เนื่องจากประเทศญี่ปุ่นเป็นผู้นำทางการค้าของโลก
ทำให้กำลังการผลิตลดลงอย่างมีนัยสำคัญ อีกทั้งยังคงต้องใช้เวลาในการบูรณะประเทศ
ซึ่งอาจทำให้นักลงทุนชาวญี่ปุ่นย้ายฐานการผลิต
สำหรับนโยบายภาครัฐที่มีมาตรการเน้นการกระตุ้นการเติบโตทางเศรษฐกิจ
และดึงการลงทุนจากต่างชาติเข้ามามากขึ้น บริษัท เชื่อว่าจะส่งผลดีต่อธุรกิจโดยรวมของบริษัทฯ

สถานการณ์ทางการเมือง และความมั่นคงภายในประเทศ

จากเหตุการณ์ความไม่สงบทางการเมืองในช่วงหลายปีที่ผ่านมา
รวมถึงความไม่สงบของสถานการณ์ทางภาคใต้
ส่งผลกระทบต่อความเชื่อมั่นของนักลงทุนทั้งชาวไทยและต่างประเทศ
ความไม่มั่นใจต่อนโยบายความมั่นคงของภาครัฐ มีความเสี่ยงในการทำธุรกิจ
แต่ปัจจุบันเหตุการณ์การเมืองเริ่มคลี่คลายไปในทางที่ดีขึ้น ความเชื่อมั่นของนักลงทุนมีมากขึ้น
ทำให้บรรยากาศการลงทุนขยายตัวเพิ่มขึ้นอย่างต่อเนื่อง
อีกทั้งประเทศไทยมีพื้นฐานทางเศรษฐกิจที่มั่นคง และภาครัฐบาลได้มีมาตรการส่งเสริมดูแล
โดยเฉพาะภาคส่งออกซึ่งเป็นปัจจัยสำคัญช่วยส่งเสริมการขยายตัวทางเศรษฐกิจ บริษัทฯ
เชื่อว่าน่าจะส่งผลดีต่อธุรกิจของบริษัทฯ ด้วย

ภัยธรรมชาติ

วิกฤตเหตุการณ์ทางธรรมชาติที่เกิดขึ้นในประเทศ เช่น มหาอุทกภัยน้ำท่วมในช่วงปีที่ผ่านมา
เกิดขึ้นในหลายจังหวัดทั่วประเทศ ส่งผลกระทบอย่างรุนแรงต่อความมั่นคงทางสังคม
และเศรษฐกิจของประเทศ รวมทั้งภาคการผลิตภาคเกษตรกรรม
และภาคอุตสาหกรรมได้รับความเสียหายต้องใช้ระยะเวลาในการฟื้นฟูระยะหนึ่ง

เนื่องจากบริษัทฯประกอบกิจการนิคมอุตสาหกรรม คือนิคมอุตสาหกรรม ทีเอฟดี
ไม่ได้รับผลกระทบดังกล่าว อีกทั้งยังมีการเตรียมความพร้อมในการป้องกันปัญหาดังกล่าวไว้แล้ว
และตั้งอยู่ในทำเลที่มีความสะดวกในการคมนาคมสายหลัก ทำให้ความเสี่ยงดังกล่าวไม่ส่งผลกระทบ
แต่ยังเกื้อหนุนให้ลูกค้าที่มีความประสงค์ย้ายฐานการผลิตที่ประสบปัญหาอุทกภัยมายังโครงการอีกด้วย
ส่งผลให้บริษัทฯสามารถเพิ่มสัดส่วนรายได้ประจำจากการขาย ให้เช่าที่ดินและโรงงาน
ค่าบำรุงรักษา และค่าบริการสาธารณูปโภคมากขึ้นด้วย

ความเสี่ยงในด้านการเงิน

ณ สิ้นปี 2554 บริษัทฯ มีเงินกู้ยืมระยะยาวจำนวน 488 ล้านบาท จากสถาบันการเงิน
เพื่อลงทุนในโครงการพัฒนาที่ดินประเภทนิคมอุตสาหกรรม และสร้างโรงงานอุตสาหกรรม
รวมทั้งอาคารที่พักอาศัยประเภทคอนโดมิเนียม เปรียบเทียบกับปี 2553 บริษัทฯ
มีเงินกู้ยืมระยะยาวจำนวน 665 ล้านบาท หรือลดลง 177 ล้านบาท คิดเป็นร้อยละ 26.61
ทำให้หนี้สินรวม ณ วันสิ้นปี 2554 ลดลงจากปี 2553 ในอัตราร้อยละ 13.75
สัดส่วนหนี้สินต่อส่วนของผู้ถือหุ้นลดลงจากอัตรา 1.94 เท่า ในปี 2553 เป็น 1.43 เท่าในปี 2554
จะเห็นว่าบริษัทฯ สามารถลดความเสี่ยงต้นทุนทางการเงินลงได้ระดับหนึ่ง

ความเสี่ยงจากภาระค่าใช้จ่ายดอกเบี้ยในปี 2554 บริษัทฯ
มีความเสี่ยงอัตราดอกเบี้ยที่เกี่ยวเนื่องกับเงินฝากสถาบันการเงิน เงินให้กู้ยืม เงินเบิกเกินบัญชี
เงินกู้ยืมระยะสั้น และเงินกู้ยืมระยะยาว ส่วนใหญ่มีอัตราดอกเบี้ยที่ปรับขึ้นลงตามตลาด
และความเสี่ยงจากอัตราดอกเบี้ยของบริษัทฯ ยังอยู่ระดับต่ำ
สามารถดำรงสภาพคล่องในการดำเนินการขยายธุรกิจ และลดความเสี่ยงด้านการเงินได้
นอกจากนี้บริษัทฯ ยังคงรักษาเสถียรภาพสภาพคล่องให้ดำรงอยู่อย่างมั่นคง
และรักษาสัดส่วนหนี้สินต่อทุนให้อยู่ระดับต่ำ โดยเพิ่มสัดส่วนรายได้จากการขายโครงการ
ด้วยการเร่งรัดการโอนกรรมสิทธิ์ลูกค้าให้เร็วขึ้นและภายในกำหนดเวลาสัญญา เพื่อชำระหนี้เงินกู้
และลดภาระค่าใช้จ่ายดอกเบี้ย ทำให้ความเสี่ยงอยู่ในระดับต่ำ และสามารถควบคุมได้

  ความเสี่ยงด้านการให้สินเชื่อ

บริษัทฯ มีความเสี่ยงด้านการให้สินเชื่อที่เกี่ยวเนื่องกับลูกหนี้การค้า และเงินให้กู้ยืม
ฝ่ายบริหารควบคุมความเสี่ยงนี้โดยกำหนดให้มีนโยบาย และวิธีการในการควบคุมสินเชื่อ
และเร่งรัดการชำระราคาที่เหมาะสม นอกจากนี้การให้สินเชื่อของบริษัทฯ ไม่มีการกระจุกตัว
เนื่องจากบริษัทฯ มีฐานลูกค้าที่หลากหลายและมีอยู่จำนวนมากราย ดังนั้นบริษัทฯ
คาดว่าจะไม่ได้รับความเสียหายที่เป็นสาระสำคัญจากการให้สินเชื่อ

RISK.DOC